Kunhalmi Ágnes elvállalná az MSZP elnöki posztját, de még nem döntötte el, hogy indul-e a tisztségért, erről az ATV Start című műsorában beszélt a párt budapesti elnöke.

Szerinte az egész baloldalt újjá kell építeni, és szövetségi rendszerben kell gondolkodni, mert bebizonyította ez a választás, hogy a különutas politika megbukott. Kunhalmi úgy látja, három ok miatt szerepelt rosszul az ellenzék: az egyik, hogy Botka Lászlóval elvesztegettek kilenc hónapot.

„A másik fontos, hogy a DK és az MSZP nem tudott közös listát állítani, könyörögtem Gyurcsánynak, és az LMP teljes elborulása, minden LMP-s szavazó váltani akart, de a saját pártjuk feláldozta őket a kétharmad oltárán” – mondta a tévének.

Arról is beszélt, hogy ki kell vizsgálni a választással kapcsolatos gyanús eseteket, mert a Fidesz győzelmét ugyan ez érdemben nem befolyásolja, de a kétharmadot megváltoztathatja.